**Kuorsalo-Seuran johtokunnan kokous sunnuntaina 9.8.2020 klo 10.00**

**Paikka: Kuorsalo Seurantalo**

Läsnä: Marja Vasara puheenjohtaja

Hanna Saarniaho sihteeri

Katja Arvilommi

Risto Tarvainen

Raimo Korjus

***1§ Kokouksen avaus***

Puheenjohtaja Marja Vasara avasi kokouksen.

***2§ Edellisten kokouksien pöytäkirjat***

Edellisten kokousten pöytäkirjat hyväksyttiin.

***3§ Syyskokouksessa käsiteltävät asiat***

1. *Toimintasuunnitelma ja talousarvio*

Käytiin keskustelua toimintasuunnitelmasta, ja:

1. Päätettiin lisätä perinteisiin tapahtumiin hautuumaatalkoot touko- ja elokuussa sekä Vanhankylän niittotalkoot kesä- ja heinäkuussa
2. Päätettiin lisätä toimintasuunnitelmaan ulkorakennusten kattojen pesu sekä maininta, että ulkoterassin uusiminen toteutetaan talkootyönä. Päätettiin lisäksi selvittää Metapin omistajuus Kuorsalo-Seuran arkistosta löytyvistä papereista (Metappi on Kuorsalo-Seuran vakuutusten piirissä), ja käydään tarvittaessa keskustelua Metsästysseuran kanssa ylläpitokustannusten jyvittämisestä
3. Päätettiin, ettei Seurantalon tontin hankintaan vielä ryhdytä, mutta tehdään alustavia tiedusteluja mahdollisuudesta ostaa määräala tontista arviolta 2-3 vuoden aikajänteellä. Tontin vuokrasopimus on voimassa vuoteen 2034 asti
4. Keskusteltiin Hautuumaan muistokivestä. Seurakunta on luvannut tuoda kiven saareen ja hoitaa kiven pystytyksen. Muistokiven perustus kuuluu Kuorsalo-Seuran vastuulle. Kiven käytöstä pitäisi vielä sopia
5. Sovittiin, että museotoimikunnan toimintaa on selkiytettävä, jotta sekä museotoimikunta että johtokunta ovat selvillä omista vastuualueistaan sekä päätösvallastaan museotoimintaan liittyen.

Talousarvio hyväksyttiin esitettäväksi syyskokoukselle sellaisenaan.

1. *2021 jäsenmaksu ja kannattajajäsenmaksu*

Päätettiin pitää jäsenmaksu ja kannattajajäsenmaksu ennallaan. Päätettiin laittaa viesti vapaaehtoisesta omantunnon mukaan maksettavasta huoltomaksusta Facebook-sivuille Hautuumaan puiden kaadon yhteydessä.

1. *Johtokunnan puheenjohtajan valitseminen*

Marja Vasara ei jatka puheenjohtajana. Johtokunta ei esitä ketään puheenjohtajaksi.

1. *Johtokunnan jäsenet erovuoroisten tilalle (Risto Tarvainen, Raimo Korjus, Hanna Saarniaho, Katja Arvilommi)*

Katja Arvilommi ei jatka johtokunnassa. Selvitetään 1-2 Kuorsalo-Seuran jäsenen halukkuutta lähteä mukaan johtokuntaan

1. *Toiminnantarkastajat ja heille varahenkilö (Hannu Korjus, Päivi Pouru, varalla Timo Silenti)*

Päätettiin esittää, että samat henkilöt jatkavat toiminnantarkastajina ja varahenkilönä.

***4§ Muut asiat***

Keskusteltiin Seurantalon alueen puuston harvennuksesta, ja päätettiin tarjota Kuorsalo-Seuran jäsenille mahdollisuutta kaataa sopimuksen mukaiset puut vastuun puiden kaatamisesta ja jälkien siivouksesta kuuluessa kaatajalle. Päätettiin jakaa ilmoitus sähköpostijakeluna sekä Kuorsalon Facebook-sivuilla.

Keskusteltiin Heikki Rajasalon ehdotuksesta dronekuvata Vanhankylän alue. Päätettiin selvittää Jary Högnabbalta halukkuutta kuvata alue ja antaa kuvat Kuorsalo-Seuran käyttöön. Päätettiin laittaa yleistiedote alueen kuvaamisesta Kuorsalo-Seuran sähköpostijakelulle, Facebook-sivuille sekä Kuorsalo.fi-sivuille. Vastuuhenkilöksi nimettiin Risto Tarvainen.

Päätettiin järjestää Kuorsalo-Seuran maksamana anniskelupassit yhdelle tai kahdelle henkilölle. Hanna Saarniaho selvittää asiaa.

Keskusteltiin Metsästysseuran ehdotuksesta ottaa hirvipeijaisiin oluthana Takatalo & Tompurilta. Pyydetään, että Ahti Pakkanen ja Kari Tarvainen selvittävät asiaa.

Keskusteltiin Anna Kiilavuoren aloitteista:

1. Luontokoulu: päätettiin esittää Karoliina Saarniaholle kiitos syyskokouksen yhteydessä
2. Pulpetit: päätettiin pestä pulpetit ja hommata pressu niiden suojaksi
3. Vastuunjako: päätettiin jakaa vastuut kesän tapahtumia silmällä pitäen jo heti johtokunnan ensimmäisessä kokouksessa. Päätettiin myös listata esim. talkoisiin liittyvät työtehtävät sekä eri tilaisuuksien kahvitustarpeet. Sovittiin myös, että laitetaan pöytäkirjapohjat päätösluonnoksineen johtokunnalle jakoon ennen kokousta ja lopulliset pöytäkirjat koko johtokunnalle mahdollisimman pian kokousten jälkeen.
4. Jäsenistön aktivointi: Päätettiin käyttää Kuorsalo.fi-sivuja informaatiokanavana aiempaa laajemmin, ja lisätä mm pöytäkirjat sivustolle. Päätettiin luoda sivustolle oma, salasanalla suojattu osio johtokunnalle, jonne tallennetaan jatkossa johtokunnan kokousten pöytäkirjat. Päätettiin lisäksi avata Kuorsalo-Seuran toimintaa ’mainosbrosyyrillä’, jossa esitellään, mitä kaikkea seuran toiminnalla on saatu aikaan (rakennusten ylläpito ja korjaukset, tilaisuudet yms). Päätettiin selvittää, millaisia ideoita ja toiveita jäsenistöllä on Kuorsalo-Seuran toimintaan. Päätettiin myös, että pyritään järjestämään erilaisia työpajoja, mm. kalastus, ja lisätä tämä toimintasuunnitelmaan.

***5§ Seuraava kokous***

Seuraava kokous sovittiin pidettäväksi 6.9. klo 10

***6§ Kokouksen päätös***

Puheenjohtaja päätti kokouksen kello 12:00.

Kokouksen vakuudeksi

Marja Vasara Hanna Saarniaho

puheenjohtaja sihteeri